정조 13년
己酉七月十三日申時上御誠正閣都承旨與看山外來待大臣都監堂上吏兵判漢城判尹入侍時行都承旨金載瓚記事官徐有聞假注書李海隣記注官金健修記事官李相璜二直提學金熹原任直閣徐鼎修鄭東浚直閣李晩秀判府事徐命善領敦寧洪樂性判府事李福源李在協吏曹判書金鍾秀兵曹判書具允鈺都監堂上鄭昌順京畿監司徐有防漢城判尹金文淳以次進伏訖上曰左副承旨右副承旨入侍出榻敎有聞承命出與左副承旨李夔右副承旨洪仁浩偕入進伏命善等曰老炎如此且當今日聖懷憧憧伏想難抑伏未審聖體若何上於悒良久未有下答命善曰仰覩慼容伏切悶慮方今吉地已卜聖孝將伸伏望十分寬抑焉上良久後下敎曰纔見看山大臣狀啓予心一愴一幸當此大事豈不欲務主寬懷而從前結轖之懷不覺隨處輒發矣命善曰奉審諸大臣姑未及入來而伏覩俄下傳敎且聞先到地師之言吉兆允叶輿議攸同下情欣幸何可勝達樂性曰看審之行蓋爲重事體之意而諸見無一參差尤爲伏幸矣福源曰臣等未隨看審諸臣之後下懷缺然而耳聞無異於目見矣在協曰看審之前已知其十分無疑而三地師所論如出一口實爲奇幸矣上曰以予否德有何誠意而得此吉地實賴神佑看審狀啓猶不如面談諸大臣之入來方臨軒而企之矣上曰看審大臣諸臣隨到隨入可也賤臣承命出傳上曰觀象監提調進前鍾秀捧政事望筒進伏上曰以卿置之今日銓任者予意豈無以也曾前曲念爲卿之地而今日重寄亦爲卿也卿勿過爲例讓仍卽行公可也鍾秀曰臣之性命得至今日秋毫皆聖恩也惟是勿任職事之敎奉如神明庶幸竟保危喘今此新除出於萬萬意慮之外此臣命卒之秋實無可達之辭惟願亟許鐫免得蒙終始全保之恩焉上曰予之於卿豈曰全保之不足乎卿之所遭年年每經危域而予每解之拯之如此而尙可曰不爲全保乎且全保之道亦有時措之宜前之不任職事亦時也今之授以重任亦時也上曰今日見窠只是吏參戶郞耶載瓚曰因臺諫有闕而有政命矣上曰臺諫則雖只出緊任之銓堂猶不得留窠吏判之只出二望此何銓格乎鍾秀曰破壞銓格臣罪自知亞銓則爲膺此後政命而差出戶郞則爲慮關於都監而差出此外臺望則以臣情勢何敢如例擬入乎上曰寧有如許事體不膺政命則已旣開政而他窠則可差臺望則不可擬者古亦有例耶命善曰旣出政望而臺諫留窠果有乖於政格矣樂性曰臣於吏判雖有親嫌而此事則極爲非矣苟無可出之義則限以被罪猶可說也獨於臺望謂有情勢者不成說之事也鍾秀曰臣之目下擧措合被大何惟願大臣之論罪以安私分矣上曰此重臣素有此等病痛而近又一味不出殆近藏置故今此特除果有商量大體此重臣近日則頓異於向來矣鍾秀曰屢飭之下如是仰陳極知惶悚而有死而已實無晏然行政之望況臣老母年紀豈是人子離捨從仕之時乎上曰卿之情理予亦稔知而大事告完之前卿無可辭之道今日之擧尤萬萬駭眼斯速出去擬入臺望則猶可謂收之桑楡此後亦豈必强迫於每政乎鍾秀退出上曰判尹進前文淳進伏上曰判尹事善爲矣近來屢經外補今者陞擢亦非偶矣命善曰判尹果是久次當陞而亦必善於其任矣上曰予於臨御以後無一惠澤之及民況於關係本園事尤不欲一分勞民此意卿等亦必知之矣轝士軍雖係坊民應行之役而今番則欲爲雇用軍丁凡係民役一竝除減卿爲頓遞使之任所當體予意擧行矣命善曰遷奉大事何暇顧他而況係坊民應行之役乎福源曰聖念雖軫於恤民而王朝事體不宜苟簡況此大事尤何可給價雇軍乎命善曰用民之後若有別般賞格則可也而雇軍之敎竊以爲過矣福源曰今番轝士之役雖無賞格民皆樂赴況伏念堂堂千乘之國有此莫重莫大之禮而爲念民弊雇軍以用則豈不有損於國體乎上曰卿言儘是大經大法予亦非不知此而不欲勞民旣有本意且所謂坊軍冗雜反不如雇用之精實此卽丙午已驗之事也今若於雇軍中擇其有根着能力役之人則何遽不若坊民之盡調乎但其抄出之法須有界限此則在判尹擧行之善否卿其惕念也昔年謄錄轝士軍用二運云今則自此距彼先定幾里幾運然後軍丁之當入幾名可推而知卿須出去詳錄近年已例明間登對可也文淳曰一運所入幾名外雜色軍莎土軍腰彩轝軍亦當在抄出之中矣上曰然矣文淳曰莎草則當用慕華館莎草矣上曰唯文淳先退上曰大臣以下入來使之入侍可也賤臣承命出與領議政金熤左議政李性源右議政蔡濟恭都監堂上徐有隣李在簡鄭民始偕入進伏地師成夢龍李命求隨入熤等曰雨後蒸炎夜間聖體若何上曰問候之答姑徐卿等狀啓雖已詳覽所見果何如熤曰臣等到本府轉詣置標處上自主峰下審穴處而先坐上穴稍高處環覽形局與龍虎則局勢非不平正龍虎非不拱抱而平正之中不無闊大之意拱抱之中差欠緊束之勢眼界亦似稠鬧及其下坐於所謂坦處則不過爲咫尺之間而局勢蘊藉龍虎緊密又有穴左右蟬翼分開之形眼界十分從容望中小墩與穴處直相對待此地素稱盤龍之形而此墩爲盤龍之弄珠以臣凡眼亦似的確之論至於案對則兩峰雙立若使向峰作案則似不得盡攬兩峰之勢就兩峰之間空處作向則兩峰之氣全作一案自古所謂對珠向空之說似以此意坐癸向丁三地師之言已皆歸一此坐之外似無他移易之道矣此誠宗國無疆之計而占得此無上吉地臣等不勝慶幸之至性源曰臣本茫昧於堪輿末由形容其萬一而以凡眼論則局面宏闊穴處平正龍虎襯切拱抱自穴處距主峰似爲數百步逶迤屈曲不知其峻而躋攀之後始覺其高前後大坪四面拱帶皆豁然可見諸地師之言以爲龍節凡九轉乾亥之下卽入單癸單丑單艮云故臣令地師泛鐵指示則方位皆分明大體尊重隆厚有儀可象圖不能盡言不能宣一言蔽之曰天作高山以待今日雖深於術數者決不敢指的拈出讚歎其一二處矣對珠亦爲看審則不高不低自作一阜於平野正中於主峰對案之間此其大略而實不勝萬萬慶幸之忱矣濟恭曰臣於堪輿素所昧昧某山某水某格某法臣不敢指議而隨兩大臣後自主峰周覽體勢下來穴處之際有起有伏移步屢換已覺其注脈之奇異而乳頭旣盡坦處在下故仍坐而詳察則靑龍如着肩甲緊緊襯抱而有三峰列在靑龍之右其出如䯻白虎行行拱抱而勢不高峻其外諸山宛宛補缺嫰若百朶芙蓉所稱堆顆前在數百步許而自坦處視之宛是懷中之物不覺叫奇案對鋪立如屛而當中兩峰最爲姸妙古人所云向空正謂執端用中不偏不倚之理後來者雖欲措說更無他蘊以故無論諸大臣與諸堂不特一辭讚歎無不心悅誠服夫盡善盡美古今以來惟堯舜見稱而前人之於此山直用此四字其極意欽歎槪可想矣此莫非聖孝出天神明默誘占此大地臣不勝忭幸矣觀象監提調金鍾秀曰諸大臣皆已陳達臣無更達之語而術家格法臣雖全昧大體形局以凡眼見之亦無餘憾此是大局而自主峰後腦至落穴處皆分明端的重重龍虎環拱有情之外不但遠近案對而已從主峰見之四面峰巒千百其數而入矚者無不明媚淨肅有若爲此局巧設所謂如八百國之朝周者眞善形容矣繕工提調徐有隣曰今此山地卽自古有名稱之極吉大地而非但諸地師之贊揚如出一口雖以如臣素昧堪輿之凡眼奉審亦知其爲極吉大地此莫非聖孝所感而實爲宗社無疆之福誠不勝萬萬喜幸矣行禮曹判書李在簡曰今此山地雖以凡眼亦可知其爲極吉大地龍勢則屈曲起伏雄偉豐厚圖局則四面回抱無一虧隙至於對珠向空考諸文書如合符節誠不偶然若有待於今日此實宗社無疆之幸也園所都監提調鄭民始曰山勢磅礴蜿蜒而來盤紆大野特作形局後障雄偉前面開朗穴處分明龍虎重疊不必術者雖以凡眼見之可知其爲大吉之地至於穴處之稍上稍下坐向之或癸或丑諸地師之言今已歸一更無可議天慳地祕以待今曰誠非偶然此實聖孝格天以啓國家無疆之休臣不勝慶幸之至矣上曰今聞卿等之言一辭同然自此予心庶無憾恨今則已完定而以重事體之道再次三次看審當如例爲之吉朔在近工役一時爲緊遷園日字擇吉以十五日爲之應參諸臣來會擧行可也出擧條上曰予之數十年至情苦心惟此事而水原形局雖未目覩夙宵想像常有心上商量自以謂十全百全萬全之地矣今以諸卿之言比諸所料可謂有增而無損諸卿豈或於此事容有一毫溢美而然耶熤曰臣等言辭拙訥固未能詳陳其大吉極貴之格豈敢爲溢美之辭乎性源曰看山時例有圖形故臣等之行率去畫員使之圖出形局則一幅模畫只是依樣眞箇靈淑之氣吉祥之格雖名畫猝難模出故圖形雖爲持來而不足仰塵睿覽此可見山地之萬萬純吉矣濟恭曰水原吉地爲宗國億萬年無疆之福者已有前人之評而以臣所見俄者所達盡美盡善四字之外更無他辭矣有隣在簡等曰臣等淺見東國之內更未見如此吉地矣民始曰臣待罪北伯時奉審定和陵竊以謂兩陵寢爲北道八陵之最今審水原一如定和陵而或有較勝處矣濟恭曰重臣之言果是臣意亦然矣上曰地師三人皆來待乎熤曰成夢龍李命求今已入來而同副承旨以爲裁穴處合有更商今日欲爲更審故留置金養直而來矣上曰承旨不爲入來耶有隣曰方留水原矣上曰承旨卽爲復命金養直仍留以待再看山三看山後上來事畿伯出去分付驛路可也有防承命退出上曰錦城尉今日還來乎有隣曰欲爲調將數日而來矣上曰金養直之論何如熤曰金養直以爲右龍發足于東轉入水鄕南馳數百里則此是旺水大榦也到峙嶽山脫殼換面平地渡峽庚兌盤旋突起主峰庚兌旣是水龍沐浴則其在主峰之前已含孕育之意奚特相生之美哉自主峰乾落轉亥一變爲癸再變爲丑三變爲艮穴後丑艮之配緊束無比而且訣云旺水遇艮眞土方能結穴非此之謂歟艮下丁向一爲山澤之配一爲律呂之生亦所謂第一格也穴雖窩體而右暈傾瀉左暈端厚窩中挨左卽取捨虛實之妙穴中消水之例也旣有前人定論則當以對珠向空作爲證案而泛鐵左右案輒不正惟當中挨左處不失內外二向安金之際雖或有上下左右之論而所爭不過尺寸此則似當以土色辨之矣坐穴中回顧則門星端拱在坎卽癸之祿存水之帝旺只此一格已足以占萬世無疆之休況此主星含得金氣抽出水脈宛轉曲動子母相生累百里右旋翻身於入首之際以作左旋正局者無非極貴之格苟有地理豈無其應乎龍虎則左右陰坂均均疊疊交鎖穴口不見流神之去四方之山不高不低面面有情至於生旺方蔥鬱之氣天太乙文明之象非筆舌所可盡述水勢則此是隱龍之體故內堂得水不嫌其小而惟其大結之地故外堂則隨龍大川都會于主峰之後非龍隨水水自隨龍力量之大於此可見大抵局勢至固至密不見爲大而訣云將有大結之地則先開大明堂於其外今此後坪及細藍坪之開野可謂證左云矣上曰同副所論裁穴更商云者果何意耶熤曰方書云十年裁穴蓋言其難也今此裁穴之論已以癸坐爲定則無容更議而分金之法至微至妙有非淺術之所可知金養直則似能粗解此法故同副欲爲更議矣民始曰臣於易見之形局尙且茫昧況於莫重處裁穴何敢妄論而求之古人文跡參以諸臣目見則盤龍弄珠體勢明的當前小阜明是珠形雖使無眼者當之可以模索若其裁穴之法惟當合是案對無一差錯而已且裁穴之難卽指流穴等未分明之地也今此正穴似不當更容別見而承旨之言如此故臣招問地師曰此是窩穴云旣云窩體則合口之窩當用回旋之暈開口之窩當取暈過之地古方之說不過如斯而已不必更有云云則金養直成夢龍亦皆同然一辭矣遷奉之禮何莫非重大之事而至於裁穴尤宜審愼臣意則一從古人之著說無容術士之更談宜矣濟恭曰山地之取決於地術者卽指疑晦未的處而此則形局穩結而不甚雄特案朝停當而極爲明麗枝脚軟媚而無欠得水留戀而有情此皆凡眼所見何必更問堪輿之家乎上曰古人亦言八百諸侯朝周之形矣性源曰右相之同姓爲進士者素業地術而伊日適會來見必有酬酢矣上曰其人所言何如濟恭曰渠豈有他見乎只是極口贊美而已以臣所見內外朝帶前後環拱眞是八百諸侯來朝之象矣上曰非但卿等之言如此當用癸坐之說肇自己亥寧陵大葬時而此非但尹善道之言其時尹絳兪棨亦皆以癸坐爲定矣今番裁穴亦皆沕然無異此實神佑也天意也豈由予誠意能有格感而然也命善等曰聖孝孚感得此吉地宗社無疆之福自今伊始臣等不勝攢賀矣上曰國陵封標處非止一二光陵內達摩洞龍仁邑文義邑長湍白鶴山下康泰陵內獻陵梨樹洞諸處毁譽相半靡所適從而水原則到今卜吉豈非天意之有待乎卿等所謂天作之說果然矣上曰明日再明日兩次看審後則都監始役一時爲急而擇日亦當用吉日矣擇日官招入問之可也鍾秀昌順等招入日官池景喆等問之對曰擇日會議十六日爲吉矣上曰內外都監工役中時急稟定者諸堂盡奏可也熤曰園所今已完定於水原水原移邑在所不已蓋新占處在邑治後百餘步之內旣定園所之後邑治移設不可少緩而見今吉朔不遠功役方急一邊移邑一邊始役然後可以及時擧行矣臣等非不知聖念以移邑移民每加難愼而神明默佑風水允叶園所新占旣在此地此實國家莫大之幸至於民邑撤移之擧有不暇顧況今邑役則劃給財力民戶則優償其價自朝家軫恤若是其至到今移設尤無所留難者令本道劃卽擧行本邑旣爲移設則鄕校亦當一體移建以此意竝卽分付何如上曰依爲之出擧條熤曰本邑今將移設而後坪橋前路卽是巡審大路而旣出於後脈下至近之地邑治東官路又在於外白虎咫尺俯𣊟之處此二路不可不卽爲防塞使地方官從民願移出他處之意亦爲分付何如上曰依爲之出擧條民始曰前計士崔孝閔移差本都監而方帶實職使之除本司專意都監之役所帶內贍主簿乃是供上衙門勢難久曠云令該曹閑司相換何如上曰依爲之出擧條上曰移邑遷民萬不獲已之事而水原雖曰畿內稍實之邑旣當國役更有何力可以遷邑乎民家之當遷者爲幾何熤曰似爲三百餘戶矣上曰若是其多乎以予所聞似不過二百餘戶矣民始曰卽今當移處爲二百餘戶而次次應移者果可爲三四百戶矣上曰無論移邑移民旣有自公家助給之意則所入物力不可不汲汲區劃而今番不煩經費已有素定外此有何措劃乎熤曰臣新叨是職未有料量不敢遽對矣性源曰目今京衙門實無可以着手處關西別餉庫錢財勢將量宜取用矣上曰右相之意何如濟恭曰別餉庫留庫未知實否而所重處所用何拘於京外某衙門乎上曰卿等言似然而朝家有用財處則每索關西亦豈非苟艱乎予意則均役事目本嚴重先朝聖德專出防民役之意而今旣以不煩經費爲定則此亦爲民之意也今若以均廳錢十萬兩劃給水原使之經紀凡事則爲好況山陵之役例收於民今旣特令除之則均廳錢之取用亦豈非當然乎熤曰聖敎至當矣當初事目或慮用之無名費之不節而今此所用莫重莫大則以此充彼何不可之有哉上曰然則當給幾萬兩乎命善等曰移定邑居新造公廨費固不貲而民戶給價又當多入似當以累萬計矣上曰十萬兩無不足之患乎如或有裕則添補本邑還餉亦何妨也濟恭曰臣意亦以近十萬兩料量而畢竟似過此數矣上曰水原則先以十萬劃給爲好京外都監凡事又當入累萬兩此則以十萬假令取用禁御兩營似好矣熤曰未有府庫財非其財則當此大事何拘於營門留庫乎上曰營貨雖曰軍需豈可一向藏鎖此非泉貨流行之義嘗以爲悶故今番事體尤有自別兼欲因此而或多沾丐固自不妨出入時縮錢拔例特欲減給矣僉曰聖敎之下不勝感歎矣上曰事關本園何事可惜乎亦豈可一毫貽弊於京外乎上曰日昨筵中已有不以天下儉其親之說蓋以固所自盡之心推以靡不用極之道除非勞民力煩經費者外則務欲極盡其美少伸終事之誠故莎臺石及屛風石皆欲爲之矣丙申封園時不但永陵仍舊制卽仰遵故事大抵舊陵石物之新設雖不敢擬議今則旣遷奉當盡誠如例爲之矣此筵敎使都監知之可也僉曰聖人達孝欲伸於此等處臣等敢不對揚萬一乎有隣曰監造官差出後可以鳩合材木瓦石而海西礴石則如例舡運關東材木亦令流下燔瓦則自本州經紀似好矣上曰運石運木無或貽弊民邑否僉曰設有些少弊端固不可恤況此木石輸納之擧便是該道應行之例矣上曰象設之役已有分付於丁遇泰處石材則本州鶯峰及山城外聞有可合浮出者云而石品若不合則南陽江華等處石材方合於欄干屛風石之用至於浮出運來之勞有不暇計矣命善等曰石材所用何等重大則些少貽弊何可顧乎上曰石役別看役則丁遇泰足矣而京都監不可無別看役卿等有何可薦者乎民始曰臣素無相知之人而似聞鄭道弘爲名者可合於別着役矣上曰鄭道弘則只合於看役牌將而別看役之任若非手才如崔天若之類則當取自中之地處履歷卿等須廣求可合之人可也外都監別看役則欲用本邑人矣民始曰山役尤宜得人卿軍門將校未必有可合者是可悶矣上曰都廳沈晉賢以在外減下蓋以始役時急有難等待其上來故也其代擇差可也熤曰徐邁修似善爲之矣上曰園所監造官則欲以本州士人付職差下故有所探問於本府矣今以五人錄來卿等出去商確取其中三人啓下而監造官一人以京都監監造官相換可也軍校之別看役士人之初入仕皆欲慰副本土民情之意也卿等當諒之矣尹善道與摠護書中欲得地理之吉則先得人心云者其言好矣上曰丁字閣當建處距園所當奉處相去幾何民始曰姑未定基而丁閣若近於園所則內案對珠未得露其眞面臣意稍低稍遠處建閣似好矣上曰穴星旣低平丁字閣若當中則案對雖不遮隔堂氣恐欠通暢勢將左右挨推移而右邊則乾泉吉水申方生氣發源湊堂之處宜寬暢而不宜障蔽左邊則爲地軸方因地形營建勿遮午破水路恐合事宜矣上曰齋室則當用禦牧軒乎距丁字閣當爲幾許民始曰禦牧軒之當爲齋室殆若有待尤爲奇矣相距似爲三百步矣上曰無已太近乎有隣曰距丁字閣爲三百步距園上已稍間矣上曰丁方案砂以珠成格而珠之爲物以圓潔明瑩爲貴若種木成林則易致隱晦但被莎草常使光顯易見似好卿等預爲知悉追當分付於園官矣民始曰水原內衙本不精緻而其外公廨則或可爲香大廳或可爲典祀廳矣上曰予之情理只在頻頻展誠而閭閻旣移之後則隨駕百官之露處在所當念可存之公廨不必撤去以爲諸臣入接處好矣民始曰園所完奉之後則禿城山城不當仍置矣上曰大臣之意何如熤曰臣意則山城相去稍遠恐不必然矣民始曰本山形局爲木局而山城儲置軍器且移邑當在山城之下則不必別設山城矣上曰此則一番親審後欲決之而山城巒頭自穴上望見雖似至近而相距旣十里之遠烟火之氣鷄犬之聲元無關涉至如兵器藏置似無利害之可論矣上曰治山之道順其勢而已補土之必務高大予以爲如何矣況此山地穴體乳下開窩竗在陰陽相傳開土之際乳頭勿爲穿鑿穴唇餘氣宛轉生動若過爲補土則易失天成之巧因本形被莎然後爲好依此知之可也上曰遷奉時作路卿等已有料量乎津渡則何處爲勝乎僉曰由西氷庫渡涉以果川邑作路則似爲順便矣上曰此議固好而予有可言者矣俄者考出實錄則章陵遷奉時作路伊時由城內矣今亦依此例爲宜而非但朝祖節次之重大況於遷奉之時慈宮罔極之懷當復如何每以躬駕於遷奉之時爲敎而予方力請寬抑若値靷行之過城內則將以何辭仰慰慈心仍哽咽良久命善等曰聖敎及此臣等不勝悲悶矣然則以城外作路磨鍊爲宜矣上曰繞過城外事涉如何予意由廣津渡涉則似便好矣有防曰自園所距廣津爲一晝停涉津後一站可抵果川邑而其間道路不至難平矣性源曰鶴灘遷似是險處矣有防曰斲平則可以無礙矣上曰都監堂上此後往來時一番看審此路而還奏可也有防曰臣取考營上邑誌驪州遷奉後利川站設行宮今番遷奉道路自果川站抵水原爲二站其間有彌勒堂站遷奉時及此後動駕之時或爲宿所或爲晝停則百官軍兵之露處姑無論揆以事面不可不用利川行宮已例而且伏聞利川行宮因肅廟朝受敎大小使行皆許入接聖意可以仰知彌勒堂店設置一院今番則奉安靈幄如以晝停行過則日後便於駐駕故敢此仰達矣上曰廣尹已令入侍當詢問而大臣之意如何熤等曰一擧兩便且是不可已之擧分付地方官斯速擧行好矣上曰卿等之言果然且聞廣州居民之在此店近處者距山城爲百餘里以糴政爲切瘼云設院之後別置一倉倉底民戶限年或永爲除役則數月之內募入者當甚多說者或以城餉之移置外倉爲難此則不然城餉之外亦豈無各衙門穀物之可以糶糴者乎鍾秀曰臣是居生於此店近處者故果知民情之如此而城餉體重不敢遽議矣今則事體所重豈可持疑乎有防曰勅需穀及三衙門穀本自有裕雖非城餉亦可措置矣上曰廣尹亦陳所見亨元曰臣俄聞道伯之言而知之設院甚便易事體不但如此自來民情皆願設倉矣上曰畿伯更陳措劃之策可也有防曰設院設倉材木及燔瓦使廣尹當之財力則筵退後相議停當稟定何如上曰設院一款依利川例爲之事分付可也上曰兩日憧憧苦待卿等而大事完定愴幸交中多有議定之事而疾馳之餘久勞可念再明更爲登對可也命善等先退上曰禮曹參判今日政差出待下批牌招明日進去出榻敎命退諸臣以次退出